Antti Kurvinen

**Antti Ilmari Vilhelm Kurvinen** (s. 14. heinäkuuta 1986 Ylihärmä) on suomalainen keskustalainen poliitikko. Hänet valittiin eduskuntaan Vaasan vaalipiiristä vuoden 2015 eduskuntavaaleissa. Vuodesta 2009 Kurvinen on ollut myös Kauhavan kaupunginvaltuuston jäsen. Kurvinen nimitettiin Marinin hallituksen tiede- ja kulttuuriministeriksi 27. toukokuuta 2021. Hän siirtyi maa- ja metsätalousministeriksi 29. huhtikuuta 2022 Jari Lepän erottua tehtävästä. Hän on kesäkuusta 2023 lähtien Keskustan eduskuntaryhmän puheenjohtaja.

## Tausta
Kurvinen valmistui ylioppilaaksi alahärmäläisestä Härmän lukiosta vuonna 2005 ja oikeustieteen maisteriksi Lapin yliopistosta vuonna 2013. Ennen valintaansa eduskuntaan hän työskenteli lakimiehenä asianajotoimistossa vuodesta 2013.

## Poliittinen toiminta
Kurvinen oli Suomen Keskustanuorten puheenjohtaja vuosina 2009–2013. Hänet valittiin tehtävään lokakuussa 2009, jolloin hän voitti vastaehdokkaansa Jouni Pitkäsen äänin 128–105. Vuonna 2009 hän toimi Keskustan Opiskelijaliiton puheenjohtajana.

Vuoden 2004 kunnallisvaaleissa Kurvinen jäi ensimmäiselle varasijalle. Vuonna 2006 Kurvinen nousi varasijalta Ylihärmän kunnanvaltuustoon.
Vuoden 2008 kunnallisvaaleissa Kurvinen valittiin ensimmäisen kerran Kauhavan kaupunginvaltuustoon. Vuoden 2012 kunnallisvaaleissa hänet valittiin jatkokaudelle kuntansa ääniharavana. Hän oli kaupunginvaltuuston ensimmäinen varapuheenjohtaja. Kurvinen oli myös Etelä-Pohjanmaan liiton maakuntahallituksen jäsen kaudella 2013–2016. Kurvinen valittiin Kauhavan kaupunginvaltuuston puheenjohtajaksi kaudelle 2025–2029.

Kurvinen oli ehdolla vuoden 2011 eduskuntavaaleissa Vaasan vaalipiiristä, muttei tullut valituksi 3&nbsp;588 äänellä. Hänet valittiin eduskuntaan vuoden 2015 vaaleissa 5&nbsp;838 äänellä. Vuoden 2019 eduskuntavaaleissa Kurvinen keräsi kaikkiaan 5 459 ääntä ja tuli valituksi jatkokaudelle. 26. toukokuuta 2021 Kurvinen valittiin Keskustan eduskuntaryhmän, puoluehallituksen ja Euroopan parlamentin jäsenten yhteiskokouksessa Annika Saarikon seuraajaksi tiede- ja kulttuuriministerinä Marinin hallituksessa.

Kurvinen työskenteli EU:n tekijänoikeusdirektiivin lainsäädäntötyössä ja palkkasi Liedeksen asiantuntijaksi.

### Vaalimenestys
#### [[Eduskuntavaalit]]
* 2011: 3 588 ääntä (Vaasan vaalipiiri, ei valittu)
* 2015: 5 838 ääntä (Vaasan vaalipiiri, valittiin)
* 2019: 5 459 ääntä (Vaasan vaalipiiri, valittiin)
* 2023: 6 821 ääntä (Vaasan vaalipiiri, valittiin)

#### [[Kunnallisvaalit]]
* 2004: 40 ääntä (Ylihärmä, 2,3 %  äänistä; ei valittu)
* 2008: 153 ääntä (Kauhava, 1,5 % äänistä; valittiin)
* 2012: 272 ääntä (Kauhava, 3,2 % äänistä; valittiin)
* 2017: 217 ääntä (Kauhava, 2,6 % äänistä; valittiin)
* 2021: 260 ääntä (Kauhava, 3,2 % äänistä; valittiin)
* 2025: 249 ääntä (Kauhava, 3,7 % äänistä; valittiin)

## Näkemykset
### Arvot
Kurvinen sijoittuu vaalikonevastausten perusteella poliittiseen keskustaan tai keskusta-oikeistoon. *[[Yle]]n* vaalikoneessa Kurvinen sijoittuu arvoasteikolla konservatiiviselle puolelle. *[[Helsingin Sanomat|Helsingin Sanomien]]* vaalikoneen käyttämällä GAL–TAN-jakaumalla Kurvinen on kallellaan kansalliskonservatismiin (TAN). HS:n vaalikoneeseen Kurvisen antamissa näkemyksissä korostuu voimakkaimmin mielipiteet koskien maaseudun vahvempaa roolia.

### Teemat
Kurvinen on profiloitunut aluepolitiikkaan, peruspalvelujen läheisyyteen, pk-yrittäjyyteen, suomalaiseen ruokaan, teiden kunnossapitoon ja talouden järjestämiseen liittyvissä kysymyksissä. Kurvinen on myös korostanut "vapaan Suomen arvoja".

## Yksityiselämä

Kurvinen avioitui marraskuussa 2019 Menja Pöyhösen kanssa. Huhtikuussa 2022 he ilmoittivat erovansa. Kurvinen harrastaa omien sanojensa mukaan ”kulttuuria ja liikuntaa”. Hän on sanonut harrastavansa muun muassa teatteria harrastajanäyttelijänä.

### Uskonto
Kurvinen on evankelis-luterilaisen kirkon jäsen. Hänet on kastettu lapsena, minkä lisäksi hän on tietoisesti valinnut uskoa Jumalaan. Kurvinen pitää uskonnollisia elementtejä tärkeinä keskeisissä elämäntapahtumissa. Hän katsoo, että hengellisyyttä voi harjoittaa ilman kirkkoja tai uskonnollisia toimituksia, mutta ei osaa ottaa kantaa uskonnollisten tai hengellisten ihmeiden tapahtumiseen. 

Kurvisen mukaan uskontoa ja politiikkaa ei kuitenkaan saa sekoittaa, koska *silloin molemmat saastuvat*. Kurvisen mukaan kristillinen arvomaailma vaikuttaa hänen ajatteluun, mutta hänen on mahdotonta ottaa suoraan *[[Raamattu|Raamatusta]]* ohjeita lakien säätämiseen. Hän katsoo, että sitä pidetään Suomessa myös sopimattomana. Kurviselle uskonto on voimavara työ- ja yksityiselämässä ja pitää kristinuskoa elämän ankkurina.

## Kunnianosoituksia

*  Suomen Leijonan ritarikunta (Suomi, 2022)

## Lähteet

## Aiheesta muualla
*
*Antti Kurvisen verkkosivut